再用前韻
作者：郭印
朝代：宋

paragraphs: 我生垂四十，兩鬢抽素髪。
聲色不掛眼，豈羡凌波襪。
唯有學道心，了不見超越。
何由插羽翰，往造金門謁。
反觀金水性，端似天邊月。
本從無中來，一物肇恍惚。
玉兔吐寒光，琪樹遥清樾。
亭亭照八紘，圓影射滄渤。
斯言世豈聞，輕泄恐天罰。
吁嗟夸毗子，自分無仙骨。
狥財析秋毫，嗜酒醉深窟。
一迷不復返，長病如中暍。
空存玄牝門，金樞已摧闕。
猶爲兒女計，白首戀簪笏。